Bush: 11. rujna - tragični dan, ali i dan odluke (11/3/02) - 2002-03-11
Na komemoraciji u Bijeloj kući okupile su se obitelji žrtava, članovi vlade i Kongresa te diplomatski zbor
U New Yorku i Washingtonu obilježeno je danas šest mjeseci od terorističkih napada na Sjedinjene Države. Predsjednik George Bush je odao počast žrtvama tih napada na posebnoj svečanosti u Bijeloj kući na kojoj se okupilo više od tisuću ljudi, uključujući obitelji žrtava i strane veleposlanike, među kojima se nalazio i hrvatski veleposlanik u Sjedinjenim Državama Ivan Grdešić. U svom govoru predsjednik Bush je izjavio kako u borbi protiv terorizma ne može biti imuniteta, niti neutralnosti. "Teror koji je pogodio New York i Washington mogao bi udariti u bilo koji centar civilizacije. Mnoge zemlje i nnoge obitelji žive pod prijetnjom terorizma već desetljećima" - rekao je američki predsjednik, te dodao: "11. rujna nije početak svjetskog terora, ali je početak zajedničkog svjetskog odgovora. Povijest će taj dan pamtiti ne samo kao dan tragedije, već i kao dan odluke. Kad je civilizirani svijet pretvorio uzburkanu srdžbu u akciju. A teroristi će pamtiti 11. rujna kao dan kad je počeo obračun s njima." Tijekom svečanosti u Bijeloj kući na travnjaku su se vijorile zastave oko 170 zemalja koje su uključene u protuterorističku koaliciju. "Naša misija će završiti kad obavimo posao, kad globalne terorističke mreže budu poražene" - rekao je predsjednik Bush. U New Yorku je odana počast žrtvama, a u parku koji se nalazi u nepostrednoj blizini posvečena je brončana skulptura koja je odolijela napadu. Riječ je o sklpturi Sfera koja je stajala na ulazu u tornjeve blizance trgovinskog centra kao simbol svjetskog mira. Newyorški gradonačelnik Michael Bloomberg je rekao na posvećenju kako se ona privremeno može koristiti kao mjesto za oplakivanje: "Preživjela je rušenje tornjeva kao što je to preživjela i ideja koja je katalizirala stvaranje ove skulpture. Miroljubiv svijet koji počiva na temeljima trgovine i slobodnog protoka ljudi i ideja. Sfera je možda oštećena, no naša vjera u načela koja ona predstavlja nikad nije bila snažnije." Dan obilježavanja ove tragedije u New Yorku završit će večeras kad će svečano biti upaljen spomenik Počast svjetlu, dvije snažne zrake svjetla koje će biti usmjerene u nebo s mjesta gdje su stajali tornjevi blizanci. ove dvije zrake osvijetljavat će 88 industrijskih žarulja... Jedan od tvoraca ovog spomenika Paul Marantz kaže da su ovi stupovi od svjetla zamišljeni tako da popune prazninu dok ne bude izgrađen stalni spomenik na tom mjestu: "Ideja svjetla u našoj kulturi izjednačena je sa životom, izjednačena je s duhom, a posebno je izjednačena s obnovom." Svečanosti su također održane u Pentagonu, pokraj Washingtona, gdje je poginulo 189 ljudi kad se zrakoplov koji su oteli teroristi al-Qaide zaletio u sjedište američkog Ministarstva obrane. U Londonu je dopredsjednik Dick Cheney zajedno s britasnkim preimjerom Tonyjem Blairom odao počast žrtvama terorističkih napada od 11. rujna.(žc)